JÄMSÄNJOEN YHTENÄISKOULUN VANHEMPAINYHDISTYKSEN SÄÄNNÖT

1 §

Yhdistyksen nimi on Jämsänjoen yhtenäiskoulun vanhempainyhdistys ry ja se toimii Jämsänjoen yhtenäiskoulun yhteydessä ja sen kotipaikka on Jämsä.

2 §

Yhdistyksen tarkoituksena on

-	edistää oppilaiden vanhempien ja koulun välistä yhteistoimintaa

-	tukea koteja ja koulua niiden pyrkimyksessä luoda lapsille hyvä oppimis- ja kasvuympäristö sekä edistää heidän tasapainoista ja monipuolista kehitystään

-	tuoda esille vanhempien kannanottoja koulua ja kasvatusta koskevissa kysymyksissä

-	toimia oppilaiden vanhempien yhteistyöelimenä.

3 §

Tarkoituksensa toteuttamiseksi yhdistys

-	perehtyy koulun kasvatustavoitteisiin ja toimintaan 

-	tekee esityksiä ja aloitteita sekä ottaa yhteyttä viranomaisiin tarpeellisten uudistusten aikaansaamiseksi

-	pitää yllä yhteyksiä koulun hallintoelimiin ja kouluhenkilöstöön sekä toimii yhteistyössä muiden lasten ja nuorten hyväksi toimivien yhteisöjen kanssa

-	käsittelee kokouksissaan kodin ja koulun yhteistoimintaa edistäviä asioita

-	harjoittaa tiedotustoimintaa ja järjestää koulutustilaisuuksia oppilaiden vanhemmille

-	tukee tarvittaessa toiminnallisesti ja taloudellisesti oppilaskunta-, oppilaiden kerho- ja harrastustoimintaa

-	järjestää neuvottelu-, keskustelu-, juhla- ja muita vastaavia tilaisuuksia ja tapahtumia. 

4 §

Yhdistys on toiminnassaan poliittisesti ja uskonnollisesti sitoutumaton.

5 §

Yhdistys kuuluu jäsenenä Suomen Vanhempainliitto ry:een.

6 §

Yhdistyksen varsinaisiksi jäseniksi voivat liittyä 1 §:ssä mainitun koulun oppilaiden vanhemmat tai muut huoltajat. Yhdistyksen jäseniksi voidaan myös ottaa kouluhenkilöstöä tai muita aktiivisesti yhdistyksen toimintaa tukevia henkilöitä. Yhdistys voi valita kunniajäseniä. 

Jäsenellä on oikeus erota yhdistyksestä ilmoittamalla siitä kirjallisesti hallitukselle tai sen puheenjohtajalle, tai ilmoittamalla erosta hallituksen kokouksessa pöytäkirjaan merkittäväksi. Jäsen katsotaan eronneeksi, jos hän ei ole maksanut erääntynyttä jäsenmaksua kahteen vuoteen, mikäli jäsenmaksu on määrätty. Jäsenen tulee erota, kun jäsenen lapsi siirtyy pois Jämsänjoen yhtenäiskoulusta tai hänet voidaan erottaa hallituksen päätöksellä.

7 §

Toimintaansa varten yhdistys pyrkii saamaan varoja julkisista avustuksista, keräämällä jäsenmaksuja sekä järjestämällä asianomaisen luvan saatuaan juhlia, arpajaisia, myyjäisiä tai muita vastaavia varainhankintakampanjoita. Yhdistys voi vastaanottaa lahjoituksia ja testamentteja.

8 §

Yhdistyksen varsinaisilta jäseniltä voidaan periä jäsenmaksu, jonka yhdistyksen vuosikokous vahvistaa. Jäsenmaksu on suoritettava hallituksen määräämänä aikana.

9 §

Yhdistyksen vuosikokous pidetään syys-lokakuussa ja siinä käsitellään seuraavat asiat:

1.	Kokouksen avaus.

2.	Valitaan kokouksen puheenjohtaja ja sihteeri sekä kaksi pöytäkirjan tarkastajaa ja kaksi ääntenlaskijaa.

3.	Todetaan kokouksen laillisuus ja päätösvaltaisuus.

4.	Esitetään yhdistyksen vuosikertomus, tilit ja tilintarkastajain lausunto edelliseltä toiminta- ja tilivuodelta.

5.	Vahvistetaan tilinpäätös edelliseltä tilikaudelta sekä päätetään vastuuvapauden myöntämisestä yhdistyksen hallitukselle ja muille tilivelvollisille tai niistä toimenpiteistä, joihin yhdistyksen hallinto antaa aihetta.

6.	Valitaan hallituksen puheenjohtaja.

7.	Valitaan hallituksen jäsenet erovuoroisten tilalle. 

8.	Valitaan toiminnantarkastaja ja varatoiminnantarkastaja tarkastamaan kuluvan toimintavuoden taloutta ja hallintoa. 

9.	Vahvistetaan jäsenmaksun suuruus.

10.	Vahvistetaan talousarvio kuluvaa toimintavuotta varten.

11.	Vahvistetaan toimintasuunnitelma kuluvaa toimintavuotta varten.

12.	Päätetään mahdollisesta ilmoituslehdestä.

13.	Käsitellään muut kokouskutsussa mainitut asiat.

Mikäli yhdistyksen jäsen haluaa saada jonkin asian yhdistyksen vuosikokoukseen käsiteltäväksi, on hänen ilmoitettava siitä kirjallisesti hallitukselle niin hyvissä ajoin, että asia voidaan sisällyttää kokouskutsuun.

10 §
Yhdistyksen vuosikokouksissa on jokaisella varsinaisella jäsenellä yksi ääni. Yhdistyksen vuosikokouksen päätökseksi tulee se mielipide, jota on kannattanut yli puolet annetuista äänistä. Äänten mennessä tasan ratkaisee kokouksen puheenjohtajan ääni, vaaleissa kuitenkin arpa.

Yhdistyksen ylimääräinen kokous pidetään, milloin hallitus sen katsoo aiheelliseksi tai vähintään kymmenesosa jäsenistä sitä mainitsemiaan asioita varten kirjallisesti pyytää.

11 §

Kutsu yhdistyksen kokoukseen on lähetettävä kirjallisesti kullekin jäsenelle vähintään seitsemän päivää ennen kokousta tai ilmoitettava kokouksesta vuosikokouksen määräämässä lehdessä niin ikään vähintään seitsemän päivää ennen kokousta. 

12 §

Yhdistyksen asioita hoitaa hallitus, johon kuuluu puheenjohtaja ja vähintään 8 jäsentä ja enintään 12 jäsentä, ja 0-12 varajäsentä, jotka vuosikokous valitsee sekä lisäksi koulun henkilökunnan edustajat. Koulun henkilökunnalla on oikeus valita edustaja, jolla on läsnäolo-ja puheoikeus, mutta ei äänioikeutta hallituksen kokouksissa, mikäli yhtään henkilökunnan jäsentä ei valita hallitukseen. Hallituksen toimikausi on vuosikokousten välinen noin vuoden mittainen aika. Puheenjohtaja valitaan vuodeksi kerrallaan. Jokaisella luokalla on mahdollisuus esittää varsinaista jäsentä ja varajäsentä valittaviksi hallitukseen. 

Hallitus valitsee keskuudestaan varapuheenjohtajan. Sihteerin ja rahastonhoitajan hallitus voi valita joko keskuudestaan tai ulkopuolelta.

Hallitus on päätösvaltainen, kun puheenjohtaja tai varapuheenjohtaja ja vähintään puolet jäsenistä on paikalla.

Hallituksen tulee puheenjohtajan tai hänen estyneenä ollessaan varapuheenjohtajan kutsusta kokoontua vähintään kahdesti lukukaudessa. 

13 §

Yhdistyksen hallitus voi asettaa erikseen määrittelemiään tehtäviä varten toimikuntia ja jaostoja, jotka ovat vastuussa toiminnastaan hallitukselle.

14 §

Yhdistyksen nimen kirjoittaa hallituksen puheenjohtaja ja varapuheenjohtaja yhdessä tai jompikumpi heistä yhdessä sihteerin, rahastonhoitajan tai hallituksen siihen määräämän muun toimihenkilön kanssa.

15 §

Yhdistyksen toiminta- ja tilivuosi on 1.8.-31.7. Tilinpäätös ja vuosikertomus tulee elokuun loppuun mennessä antaa toiminnantarkastajille tarkastettavaksi. Heidän tulee hyvissä ajoin ennen vuosikokousta antaa hallitukselle kirjallinen, yhdistyksen vuosikokoukselle osoitettu kertomus toimittamastaan yhdistyksen tilien ja hallinnon tarkastuksesta. 

16 §

Yhdistyksen sääntöjen muuttamisesta on päätettävä yhdistyksen kokouksessa vähintään 3/4 äänten enemmistöllä annetuista äänistä. Yhdistyksen purkamisesta on päätettävä kahdessa vähintään kahden kuukauden väliajoin pidettävässä yhdistyksen kokouksessa 3/4 äänten enemmistöllä annetuista äänistä. 

17 §

Yhdistyksen purkautuessa käytetään sen varat Jämsänjoen yhtenäiskoulun tai sen toimintaa jatkavan koulun oppilaiden hyväksi yhdistyksen viimeisen kokouksen päättämällä tavalla. Yhdistyksen tullessa lakkautetuksi on sen varat käytettävä samaan tarkoitukseen.

18 §

Muutoin yhdistyksen toiminnassa noudatetaan voimassa olevaa yhdistyslakia.